אריך וולפגנג קורנגולד

אריך וולפגנג קורנגולד (בגרמנית: Erich Wolfgang Korngold;‏ 1897 – 1957) היה מלחין יהודי-אוסטרי. קורנגולד נולד בעיר ברנו באוסטרו-הונגריה (כיום ברנו בצ'כיה) למשפחה יהודית. אביו יוליוס קורנגולד היה מבקר מוזיקה מפורסם בזמנו. כשהיה בן ארבע עברה משפחתו לווינה. בגיל חמש כבר ניגן קטעי פסנתר בארבע ידיים עם אביו. בגיל שבע חיבר שירים וואלסים, ובגיל תשע חיבר את הקנטטה זהב וביצע אותה בפני גוסטב מאהלר. מאהלר, שנדהם מכישרונו של קורנגולד, שלח אותו ללמוד אצל המורה והמלחין הידוע אלכסנדר זמלינסקי, אצלו למד בשנים 1909–1911. בגיל שלוש-עשרה חיבר בלט פנטומימה איש השלג שתוזמרה על ידי זמלינסקי והוצג באופרה המלכותית בווינה לפני הקיסר פרנץ יוזף. בשנים לאחר מכן חיבר פתיחה לתזמורת, סינפונייטה, סונטה לכינור וקטעים רבים לפסנתר ומוזיקה קאמרית. קורנגולד הפך לשיחת היום בווינה. קרל גולדמארק כינה את כל תכונותיו של קורנגולד כ"נס". ריכרד שטראוס כינה אותו "גאון" ופוצ'יני אמר ש"כישרונו של הילד כל כך גדול שהוא יכול לתת לנו חצי ממנו ועוד יישאר לו הרבה בשביל עצמו". מבצעים כארתור שנאבל, פריץ קרייזלר, קרל פלש, אלפרד קורטו ומנצחים רבים כמו ארתור ניקיש, ברונו ולטר ואחרים כללו יצירות של קורנגולד בקונצרטים שלהם. בשנת 1920 חיבר את האופרה העיר המתה, שזכתה להצלחה עצומה. קורנגולד כתב גם אופרטות ובשנת 1929 העלה עיבוד תזמורתי ל"העטלף" של יוהאן שטראוס ביחד עם הבמאי מקס ריינהרדט. הצלחת שיתוף הפעולה בין השניים שינתה את גורלו של קורנגולד. בשנת 1934 הוזמן ריינהרדט להוליווד לביים את הסרט חלום ליל קיץ לפי המחזה של ויליאם שייקספיר. הוא הזמין את קורנגולד לעבד ולנצח על פסקול הסרט. קורנגולד השתמש ביצירות של מנדלסון - הפתיחה ל"חלום ליל קיץ", הסימפוניה הסקוטית, הסימפוניה האיטלקית ו"שירים ללא מילים". הצלחת הפסקול הביאה את חברת האחים וורנר לחתום עם קורנגולד על חוזה לסרטים נוספים. עד שנת 1938 חילק קורנגולד את זמנו בין הוליווד לווינה, אבל עם סיפוח אוסטריה לגרמניה הנאצית, הצליח להבריח את משפחתו לארצות הברית ולקבל מקלט מדיני. קורנגולד חיבר מוזיקה מקורית ל-18 סרטים. ב-1935 חיבר את הפסקול לסרט "קפטן בלאד", ב-1939 חיבר את המוזיקה לסרט "חייהם הפרטיים של אליזבת ואסקס", ב-1940 חיבר את פסקול הסרט נץ הים", ב-1941 חיבר את הפסקול לסרט "זאב הים". הוא חולל רפורמה בהלחנה לסרטים, בעיקר בזכות שימוש בלייטמוטיב. הוא זכה פעמיים בפרס אוסקר, ב-1936 על הסרט "אנתוני אדוורס" וב-1938 על הסרט "הרפתקאות רובין הוד". קורנגולד שאף כל הזמן לחזור לאירופה, כור מחצבתו, ולהמשיך לחבר מוזיקה "רצינית". בשנת 1947 הוא חיבר סימפוניה שבוצעה בניצוח וילהלם פורטוונגלר, אך יצירותיו נתקבלו בקרירות רבה. הדור החדש לא הכיר את הגאון של שנות ה-20. בשנת 1955 חזר קורנגולד שבור הלב ללוס אנג'לס, שם נפטר מאירוע מוחי בגיל שישים. קורנגולד חיבר 5 אופרות, יצירות קאמריות, סימפוניה, יצירות לפסנתר, לידר, מוזיקה לתיאטרון ולסרטים, קונצ'רטו לכינור וקונצ'רטו לפסנתר. קונצ'רטו לצ'לו ותזמורת - קורנגולד משתמש בנושאים מהסרט Deception. קונצ'רטו לפסנתר ביד שמאל (1923) חובר לבקשת הפסנתרן הגידם פאול ויטגנשטיין. קורנגולד חיבר בשנת 1945 קונצ'רטו לכינור ותזמורת לפי בקשתו של ברוניסלב הוברמן. הוא הקדיש קונצ'רטו זה לאלמה מאהלר, אלמנתו של גוסטב מאהלר. ביצוע הבכורה היה ב-15 בפברואר 1947 בביצועו של יאשה חפץ, והוא זכה להצלחה מרובה. זו היצירה המושמעת ביותר של קורנגולד. הקונצ'רטו מורכב משלושה פרקים ובהם משתמש קורנגולד ממוזיקה שחיבר לסרטים: פרק ראשון - הנושא הראשון מתוך הסרט "שחר אחר", הנושא השני מתוך הסרט "חוארז". פרק שני - רומנסה, מתוך הסרט "אנתוני אדוורס". פרק שלישי - מתוך הסרט "בן המלך והעני". ‏ אתר האינטרנט הרשמי של אריך וולפגנג קורנגולד אריך וולפגנג קורנגולד, במסד הנתונים הקולנועיים IMDb (באנגלית) אריך וולפגנג קורנגולד, באתר AllMovie (באנגלית) אריך וולפגנג קורנגולד, במסד הנתונים הקולנועיים KinoPoisk (ברוסית) אריך וולפגנג קורנגולד, באתר אפל מיוזיק (באנגלית) אריך וולפגנג קורנגולד, באתר ספוטיפיי אריך וולפגנג קורנגולד, באתר קומפוניסטן דר גגנווארט אריך וולפגנג קורנגולד, באתר AllMusic (באנגלית) אריך וולפגנג קורנגולד, באתר MusicBrainz (באנגלית) אריך וולפגנג קורנגולד, באתר Discogs (באנגלית) אריך וולפגנג קורנגולד, דף שער בספרייה הלאומית נעם בן-זאב, אריך וולפגנג קורנגולד, מגדולי המלחינים, נמחק מדפי ההיסטוריה - וחוזר באלבום חדש, באתר הארץ, 1 באוקטובר 2015 אריך וולפגנג קורנגולד, באתר אנציקלופדיה בריטניקה (באנגלית) אריך וולפגנג קורנגולד, באתר "Find a Grave" (באנגלית)